**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2019. gada 26.septembrī Nr.10

Sēdi vada: **Gints Miķelsons** - Latvijas Būvniecības padomes loceklis

Sēdē piedalās: **Kaspars Bondars, Dzintra Gorbunova, Klāvs Grieze, Normunds Grinbergs, Raitis Gultnieks, Leonīds Jākobsons, Ināra Laube, Ervīns Timofējevs, Normunds Tirāns, Anna Upena, Edmunds Valantis, Roberts Vecums–Veco.**

Uzaicinātie: **Olga Feldmane** – EM Būvniecības politikas departamenta direktore

 **Ilze Beināre** - EM Būvniecības politikas departamenta direktores vietniece

**Svetlana Mjakuškina** **–** Būvniecības valsts kontroles biroja direktore

**Kaspars Zeme –** Latvijas Būvuzņēmēju partnerība

Sēdē nepiedalās: Andris Bērziņš, Artis Dzirkalis, Pēteris Dzirkals,Madars Lasmanis, Jānis Rāzna,Jurijs Strods, Gunārs Valinks.

Protokolē: Gusts Sproģis – EM Būvniecības politikas departamenta vecākā eksperts un Inese Rostoka - EM Būvniecības politikas departamenta vecākā eksperte.

Darba kārtībā:

1.Priekšlikumus jauna apdrošināšana mehānisma izveidei, trešo personu aizsardzībai būvniecības procesa laikā.

 2. Informācija par padomes definēto prioritāšu virzību un statusu (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē).

3. Būvniecības informācijas modelēšanas ieviešanas ceļa karte.

4. Citi jautājumi.

Sēdi sāk 14:05

**Protokolā lietotie saīsinājumi**

BIM – Būves Informācijas Modelēšana

BIS – Būvniecības informācijas sistēma

BVKB - Būvniecības valsts kontroles birojs

EM – Ekonomikas ministrija

ES – Eiropas Savienība

LBP, Padome – Latvijas Būvniecības padome

MK – Ministru kabinets

Partnerība – Latvijas Būvuzņēmēju partnerība

VSS – valsts sekretāru sanāksme

NNĪAA **-** [Nacionālā nekustamo īpašumu attīstītāju alianse](http://esplanade.lv/lat/?module=works&function=work&id=1967)

**1.§**

**Priekšlikumus jauna apdrošināšana mehānisma izveidei, trešo personu aizsardzībai būvniecības procesa laikā.**

---------------------------------------------------------------------------------------------

**Ziņo:** O.Feldmane

EM strādājot kopā ar Latvijas Apdrošinātāju asociāciju un NNĪAA, iesaistoties Partnerībai, tika ieskicēts apdrošināšanas modelis - ietvars par kuru varētu tālāk detalizētāk diskutēt. (Prezentācija pielikumā).

Konceptuāli vienojās par pamatu ņemt un **bāzēties uz civiltiesiskas atbildības apdrošināšanu**, vienā polisē aptverot visus būvniecības ieceres realizācijā piedalījušos un tos, kas vēl piedalīsies.Apdrošināšanas polise aptver visas juridiskās personas ietverot arī viņu darbinieku apdrošināšanu.

**Apdrošināšanas ņēmējs ir būvniecības ierosinātājs** un apdrošinātās personas ir būvniecības procesa dalībnieki. Šeit ir runa par konkrētu, ierosinātāja izvēlētu, būvniecības procesa dalībnieku apdrošināšanu.Būvniecības ierosinātāja atbildība ir noslēgt līgumu un samaksāt prēmiju trešajām personām. Ja līgums nav noslēgts, tad ierosinātājs ir tas pie kura vēršas trešās personas.

Gadījumā, ja apdrošināšanas apmērs nesedz zaudējumus, tad pārējo summu sedz vainīgā persona.

Jāvienojas, par to **ko saprotam ar būvniecības procesa dalībniekiem**:priekšizpētes veicējs, būvprojektēšanas dokumentācijas izstrādātājs, būvdarbu veicējs – tiem obligāti ir jābūt apdrošinātiem;būvekspertīzes veicējs un būvuzraugs - tie kas tiešā veidā nevar nodarīt zaudējumus, bet ir solidāri atbildīgi, ir diskusiju jautājums.

**Trešās personas** – tās personas, kas nav iesaistītas būvniecības procesā. Diskusija ir par to vai trešā persona var būt arī pats ierosinātājs, būves garantijas laikā, ja tiek nodarīti zaudējumi ierosinātāja kustamai mantai, kas atrodas būves teritorijā, veselībai vai dzīvībai.

Apdrošināšana tiek iegādāta pirms būvdarbu uzsākšanas vai pirms atzīmes izdarīšanas būvatļaujā par būvdarbu nosacījumu, kad pasūtītājs ir gatavs uzsākt būvdarbus un izvēlējies būvdarbu veicēju. Apdrošina zaudējumus, kuru iemesls ir būvniecības procesa dalībnieka darbība vai bezdarbība un kas radušies būvdarbu laikā sākot ar priekšizpēti. Zaudējumu piedziņu vērš pret apdrošinātāju.

BIS varētu izmantot kā platforma apdrošināšanas līguma slēgšanai un sabiedrības informēšanai. Jādiskutē cik plaša informācija jāpublicē BIS, galvenais, lai persona BIS sistēmā var noskaidrot nepieciešamo informāciju un vērsties par zaudējumu piedziņu.

Līgumu slēdz uz konkrētu būvniecības ieceres laiku, tā jāuztur spēkā visu būvdarbu un garantiju laiku, ar iespēju pārtraukt būvdarbus uz laiku. Atbildības limitus nosaka ņemot par pamatu OCTA regulējumu un ES judikatūru par dzīvībai un veselībai nodarīto zaudējumu atlīdzināšanu.

Apdrošināšanas prēmiju nosaka apdrošinātājs,ņemot vērā visus riskus, būvniecības ieceres īstenošanas vietu, būvniecības ieceres īstenošanā iesaistīto personu skaitu, konstatētos profesionālās darbības pārkāpumus u.c.

Apdrošināšanas izmaksas noteikumi - jākonstatē cēloņsakarība ar būvniecības ieceres īstenošanu un netiek pierādīts, ka šāds kaitējums vai zaudējumi radušies nepārvaramas varas dēļ, ar paša cietušā nodomu vai viņa rupjas neuzmanības dēļ. Apdrošinātājs neatlīdzina riska iestāšanās dēļ negūto peļņu.

Diskutējams ir jautājums par apdrošināšanas izmaksas noteikumiem – tiesībām neatlīdzināt zaudējumus, kas ir nodarīti nekustamajām īpašumam (ja tas saskaņā ar veikto tehnisko apsekošanu atrodas avārijas stāvoklī vai ir atzīstams par graustu, tajā ir veikta patvaļīgā būvniecība utt.

MK noteikumi nosaka būvniecības obligātās apdrošināšanas ietvaros atlīdzināmos zaudējumus, apdrošināšanas atlīdzības apmēru un aprēķināšanas kārtību par personai nodarītajiem materiāliem un nemateriāliem zaudējumiem.

**I.Laube** – vērš uzmanību uz to, ka tīklu turētāji ne vienmēr realizē savus būvniecības projektus paši un trešajai personai būs sarežģīti pieprasīt atlīdzību. Jāizvērtē kā apdrošināšana ietekmēs pakalpojumu tarifus.

**O.Feldmane** – šis ir diskutējams jautājums, apdrošināšanas summa varētu būs atkarīga no tā cik liels ir risks un kāds ir zaudējumu apmērs, iespējams būs nepieciešams diferencēt dažādām būvēm.

**L.Jākabsons** ierosina riskus dalīt pa būvju veidiem, jo maģistrālie gāzes vadi var radīt lielus zaudējumus

**A.Upena** – uzskata, ka jāpanāk, lai apdrošināšana būtu pēc iespējas visaptveroša, kas sedz riskus (piem. priekšizpēte pirms būvdarbu uzsākšanas, vibrācija u.c.), jautājums ir par apdrošināšanas tvērumu.

**O.Feldmane** – piekrīt, ka zaudējumus, kas radušies priekšizpētes laikā un tieši nav saistīti ar pašu būvniecības procesu, būtu jānodala.

**E.Valantis** – ierosina padomes locekļiem sniegt savus priekšlikumus, EM pēc sēdes izsūtīs tabulu ar mainīgajiem diskutējamajiem jautājumiem.

**O.Feldmane** vērš padomes uzmanību uz to, ka apdrošināšana neatrisinās visas problēmas, to atrisinās tikai katra būvdarbu veicēja atbildība.

Padomes locekļi vēlas zināt vai būs nepieciešama apdrošināšana arī būvkomersantiem un kādā formātā tiks virzīta šī apdrošināšanas koncepcija.

**O.Feldmane** informē, ka nav plānots prasīt obligāto apdrošināšanu būvniecības procesa dalībniekiem, bet būvniecības procesa dalībnieks var pats nodrošināties pret regresa prasībām.

Plānots veikt grozījumus *Būvniecības likumā*, izstrādātās redakcijas nosūtīs pēc sēdes padomes locekļiem.

Likumprojekts, kas nosaka katra iesaistītā atbildības tiks iesniegts VSS izsludināšanai. Sagatavotā *Būvniecības likuma* grozījumu redakcija par apdrošināšanu, atbilst VSS iesniegtajiem grozījumiem par atbildībām.

**Nolemj**: 1. Izveidot Darba grupu grozījumu izstrādei Būvniecības likumā par apdrošināšanu.

 **2**. EM pēc padomes locekļu iesniegto priekšlikumu apkopošanas, pēc 14.oktobra sasauc Darba grupas sanāksmi.

**2.§**

**Informācija par padomes definēto prioritāšu virzību un statusu** (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē)

----------------------------------------------------------------------------------------------

**Ziņo:**

Notiek darbs pie normatīvā regulējuma grozījumu saskaņošanas, jaunu iniciatīvu nav.

Uz VSS ir aizgājis likumprojekts “*Grozījumi Būvniecības likumā*” par būvtehniķiem.

**Nolemj**: Pieņemt informāciju zināšanai.

**3.§**

**Būvniecības informācijas modelēšanas ieviešanas « ceļa karte »**

----------------------------------------------------------------------------------------------

**Ziņo:** E.Valantis

EM gatavo BIM «ceļa karti» un informēs Padomi par rezultātu (Prezentācija pielikumā).

BIM ieviešana ir nenovēršama nozares attīstībai nākotnē, ceļa karte tiek izstrādāta BIM koordinētai ieviešanai. Citu Eiropas valstu pieredzes rāda, ka BIM ir neizbēgama prasība publiskos iepirkumos, jo ātrāk valstī pārietu uz BIM, jo labāk.

BIM «ceļa kartē» nospraustie mērķi:

* Izvērts plānojums un optimāla funkcionalitāte visos būvniecības projektos, kuros izmantots BIM
* Būvniecības īstenošana plānotajā termiņā visos projektos, kuros izmantots BIM
* Būvju dzīves cikla izmaksu samazināšana par 20% visām būvēm, kuru būvniecībā izmantots BIM

BIM ieviešana paaugstinās Latvijas būvniecības uzņēmumu produktivitāti un konkurētspēju. Tas ir vismaz 5 gadu termiņš, kad plānota BIM ieviešana

Nepieciešama BIM regulējuma izstrāde, piesaistot arī citas ministrijas: FM, IZM.

BIM obligāts publiskajos iepirkumos plānots no 2025.gada. Jāizstrādā iepriekš definēti parametri projektiem: standarti, vadlīnijas, jaunas BIS funkcionalitātes izstrāde (BIM modeļu ielāde un atvēršana).

Nepieciešama BIM kompetences paaugstināšana jaunajiem speciālistiem:

* Būvniecības profesiju standartu pārskatīšana
* BIM ieviešana visās ar būvniecību saistītās izglītības programmās
* Mācību personāla kompetences paaugstināšana
* Apmācības būvniecības speciālistiem
* Mācību materiālu izstrāde
* Publisko pasūtītāju konsultēšana

Vēl uzdevums ir sekot līdzi BIM realizētajiem projektiem un popularizēt veiksmes stāstus.

EM vēlētos, lai nozare atbalsta šo izstrādāto «ceļa karti», bet ja nozare neatbalsta, plānots no ministrijas puses to virzīt tālāk.

**G.Miķelsons** –uzskata, ka jau BIM tiek gadiem lietots un tiks lietots, būtu nepieciešamas aktivitātes tirgū no valsts pārvaldes un nozares puses.

**A.Upena** – gribētu novērst bažas par to, ka nozare BIM «ceļa karti» neatbalsta, ir jautājumu, kas jādiskutē, bet kopumā BIM ieviešana ir atbalstāma. Uzņēmumi jau to dara pēc pašu iniciatīvas, nozare iet uz BIM. Uzņēmēji vēlētos redzēt lielāku valsts ieguldījumu, lai BIM tiktu ieviests ātrāk un vienmērīgāk visā nozarē, lai visi būtu spējīgi lietot BIM, jo nav arī speciālistu. Aicina nodrošināt pakāpenisku pāreju publiskajos iepirkumos uz BIM.

**E.Valantis** – ministrija informē Padomi par izstrādāto BIM «ceļa karti». Mērķis ir savākt tos nozares pārstāvjus, kas atbalsta un kopīgi gatavi īstenot BIM «ceļa kartē» izvirzītos mērķus, to apliecinot ar parakstiem. Ja ir kādam vēlme no padomes parakstīt, tas ir iespējams. Tiks vēl precizēta redakcija un izsūtīta Padomei.

**N.Grinbergs** – mēs Padomē pārstāvam sabiedriskās organizācijas, bez finansējuma tās varēs atbalstīt tikai ar entuziasmu. Tāpat nav skaidrs, kas realizēs valsts un pašvaldību iestāžu darbinieku apmācību.

**E.Valantis** – sabiedriskajām organizācijām vienīgais uzdevums (apmēram 80% ) ir esošo speciālistu apmācības. To varēs darīt mācību iestādes mūžizglītības programmās, EM to nenodrošinās. Publiskai pusei svarīgi sagatavot pasūtītāju, kas būs arī būvju uzturētājs.

**R.Vecums–Veco** – būvējam ideālu būvniecības vidi, bet kas būs tad, kad virtuālā vide saskarsies ar reālo izpildītāju, tad reālu rezultātu būs grūti panākt.

**G.Miķelsons** – nevar runāt par BIM ieviešanu publiskajos iepirkumos, ja dominē zemākā cena un pasūtītājs nav gatavs maksāt, jādomā par publiskā pasūtītāja spēju finansēt BIM projektus.

**Nolemj**: EM precizē BIM «ceļa kartes» redakciju un izsūta Padomei iepazīties.

**4.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: G.Miķelsons, E.Valantis

**4.1. Publiskie iepirkumi no būvkomersantu nodevas 2019.gadā**

1. Saistībā ar būvkomersantu nodevu, FM daļēji piekritusi, ka to novirzām ar būvniecību saistītām lietām, ārpakalpojumiem. Lietas ko darījām šogad darīsim arī nākamajā gadā, daļa finansējuma tiks novirzīta saistībā ar BIM.

2. Ir liela cerība uz valsts pētījumu programmu, esam lūguši augstskolām kopā ar un nozari izstrādāt 4 būvprojektus īres mājām (2 koka, 2 citas, ievērojot ilgtspējas un energoefektivitātes prasības).

Valsts pētījumu programmas ietvaros, attiecībā uz būvmateriālu ražošanu, tiks atbalstīta ēku siltināšanas materiālu, kas būtu Latvijā ražoti un ērti pielietojami siltināšanā, izstrāde.

3. Ir arī neveiksmes ar publiskajiem iepirkumiem, Meliorācijas noteikumu pārstrādei ir ticis izsludināts iepirkums 5 reizes un gala rezultātā ir beidzies bez rezultātiem, daļa būvkomersantu nodevas naudas netiks izlietota.

4. Nākamajā gadā gribētu turpināt, šogad iesākto un uz Latviju aicināt pieredzējušus augsta līmeņa būvspeciālistus (konstruktorus) un organizēt apmācītu seminārus mūsu būvspeciālistiem.

**4.2. Aktivitātes – semināri**

* Divas dienas 23.-24.oktobrī notiks **Būvniecības digitalizācijas konference  “BIM ceļa kartes ieviešana Latvijā”,** ar mērķi parādīt vadlīnijas, lai publiskie pasūtītāji saprastu BIM ieguvumus. Otra diena - **Rīgas Tehniskajā universitātē notiks Digitālās būvniecības izglītības diena.**
* No šī gada 1.oktobra pilnveidotā BIS funkcionalitāte tās lietotājiem nodrošinās pilnvērtīgu būvniecības projekta dokumentācijas elektronisko apriti, sākot no būvniecības ieceres līdz objekta nodošanai ekspluatācijā.

Lai veicinātu BIS lietojamību un sniegtu atbalstu sistēmas lietošanā, BVKB līdz gada beigām organizēs bezmaksas informatīvus reģionālus seminārus un 99 vebinārus projektētājiem, tehnisko noteikumu izdevējiem un būvniekiem par BIS funkcionalitāti, darbības iespējām un sistēmas lietošanas ieguvumiem. Informācijai var sekot BIS mājas lapā.

**4.3**. **Darba grupas Latvijas nacionālo pozīciju izstrādei par ES daudzgadu budžetu (2021.–2027. gads) sanāksme**

**G.Miķelsons** informē, ka šī gada 8.oktobrī plānota Darba grupas sanāksme ministrijas aktualizēs savus plānotos darbus, vēlētos iesniegt savu skatījumu par ES fondu dalīšanas kritērijiem.

Vajadzētu, lai NNĪAA, LAS, lielie būvnieki, iesniegtu papildus kritēriju finansējuma sadalei, nozarei vajadzētu nodefinēt savus priekšlikumus, ko varētu prezentēt Darba grupās.

**E.Valantis** iebilst un iesaka priekšlikumu sadalīt divās daļās aktivitātēs, kas celtu nozares konkurētspēju, lai nozares uzņēmumi varētu celt savu kapacitāti, otrais, fondu sadale starp ministrijām, tas būs politisks lēmums. Būtu vairāk jādomā par to, ko nekādā gadījumā nevajadzētu pieļaut fondu finansētos būvniecības projektos (plānošana, īsi termiņi, projektē - būvē princips u.c.)

**I.Beināre** - no nozares puses būtu jāsaprot, kas nozarei kompetences celšanai būs nepieciešams, vai tās ir apmācības vai kas cits.

**Nolemj:** Latvijas Būvniecības padomes sēdi sasaukt **2019.gada 31.oktobrī, plkst.14:00,** Darba kārtība tiks precizēta.

Sēdi slēdz 16:10

Padomes priekšsēdētāja pienākumu izpildītājs,

padomes loceklis G.Miķelsons

Protokolu sagatavoja I.Rostoka